# Spesialenheten for politisaker

Postboks 93

2317 Hamar

Også sendt pr e-post til: post@spesialenheten.no

|  |  |  |
| --- | --- | --- |
| Vår ref.: | Deres ref: | Sandnes |
| 16596/5592 |  | 06.12.2023 |

**Anmeldelse til spesialenheten, subsidiært administrativ klage til Sør-Vest politidistrikt**

På vegne av Rogaland Lokalradio Forening v / Egil Marthin Solberg fremmes det med dette anmeldelse for Spesialenheten for politisaker.

**Kort om kontakt og hvem som anmeldes**

Bekreftelse på anmeldt forhold kan sendes undertegnede, og undertegnede kan også kontaktes for det tilfelle at det er ønskelig å gjennomføre avhør eller det foreligger vedtak eller annet.

Rogaland Lokalradio Forening anmelder med dette Sør-Vest politidistrikt ved Einar Endresen.

**Forholdet som anmeldes – tjenestefeil, subsidiært grovt uaktsom tjenestefeil grunnet inhabilitet ved henleggelse av sak**

*Anmeldelse og etterforskning*

Det vises til Sør-Vest politidistrikt anm. nr. 14613960, en sak som gjelder anmeldt grovt bedrageri der FK Haugesund AS, Haugaland Kraft AS og Haugaland Kraft Fiber AS var mistenkte.

Også for denne saken var det Rogaland Lokalradio Forening som anmeldte, og foreningen v / Solberg ga i anledning anmeldelsen en redegjørelse for hvilke straffbare forhold som forelå.

Etter anmeldelsen ble det foretatt enkelte etterforskningsskritt. Likevel unnlot man å etterforske saken i full bredde. Et eksempel på et mulig etteforskningsskritt man unnlot var vitneavhør av Solberg. Heller ikke direktør Jan Håland i Haugaland Kraft Fiber ble innkalt til avhør, eller Vidar Jensen.

Utover å sende et påtegningsark til Medietilsynet med en anmodning om uttalelse, fremstår det uklart om politiet har gjort noen etterforskningsskritt i denne saken.

*Henleggelsen*

Av straffesaksdokumentene undertegnede har mottatt, fremgår det ingen henleggelsesbeslutning.

Det som imidlertid fremgår, er at adv. Robert Haukeland i brev 23.12.2019 klaget over en henleggelse som var datert 26.9.19 – grunnet noen forhold knyttet til oversendelsen av denne, var klagen så vidt jeg forstår rettidig.

Årsaken til at det ikke foreligger noen dokumentasjon på henleggelsesbeslutningen i de straffesaksdokumenter som er oversendt hit er ikke kjent for meg. I alle tilfeller opplyses det fra Solberg at det var Einar Endresen som besluttet henleggelse av straffesaken.

Endresen – nå avdød – satt i kommunestyret i Karmøy sammen med gruppeleder i Karmøy Høyre, Ole Henrik Nesheim. De to var også nære venner.

Ole Henrik Nesheim står pr i dag registrert som styrets leder i FK Haugesund AS, *og* FKH Holding AS.

For ordens skyld gjøres det oppmerksom på at foretaket som på anmeldelsestidspunktet het «FK Haugesund AS» hadde org nr. 994824554. Dette foretaket skiftet 10.5.21 navn til «FKH Holding AS».

25.3.21 ble nåværende «FK Haugesund AS» med org nr. 926 962 914 opprettet. Ole Henrik Nesheim har gjennom hele den perioden de anmeldte forhold har pågått vært styreleder for nåværende FKH Holding AS, noe han altså fortsatt er.

Etter henleggelsesbeslutning utløst av Endresen, som altså var inhabil på dette tidspunktet, ble det ikke foretatt noen ytterligere etterforskningsskritt, på tross av at det ble fremmet klage over henleggelsesbeslutningen.

Dette anføres å medføre straffansvar ihht. strl § 171, subsidiært § 172, for tjenestefeil, subsidiært grovt uaktsom tjenestefeil på grunn av inhabilitet.

*Etterfølgende oppfølgning av saken*

Solberg har gjennom firmaet A-Media AS fortsatt å følge opp saken, på tross av Sør-Vest politidistrikts manglende oppfølgning av denne.

Som ledd i denne oppfølgningen er det sendt en bekymringsmelding til blant andre Medietilsynet, der den samlede historikken med tildeling av betydelige stattsstøttemidler til Haugaland Kraft Fiber AS og FK Haugesund AS for bygging av DAB nett i Nord-Rogaland gjennomgås og beskrives. I alt er det tildelt statsstøttemidler til 10 DAB-sendere.

Tekniske målinger og undersøkelser fra A-Media AS v / Solberg viser at 7 av de senderne som det er søkt om stattsstøttemidler til å bygge fra de parter som var anmeldt i den underliggende straffesaken, var innmeldt NKOM til å være i drift.

Dekningsanalyse av dette nettet utført av A-Media AS v / Solberg viser imidlertid at kun 4 av disse DAB-senderne rent faktisk er satt i drift.

Dekningen i området er videre ustabilt og til dels helt fraværende i det geografiske området nettet er ment å dekke, altså region 17 og 18. Rapport etter disse undersøkelsene fremgår av underbilag 2 til A-Media AS’ bekymringsmelding til blant andre Medietilsynet 5.10.2022.

**Bilag 1:** Bekymringsmelding til Medietilsynet 5.10.22 med bilag.

Undersøkelser *etter* henleggelsen utført av private bygger sterkt oppunder Rogaland Lokalradio Forenings oppfatning fremmet ved anmeldelse om at de anmeldte parter har gjort seg skyldig i grovt bedrageri ved å motta betydelig statsstøttemidler på falskt grunnlag. Faktisk grunnlag for straffansvar ville etter foreningens oppfatning blitt nærmere klarlagt gjennom en grundig etteforskning, dersom saken ikke hadde blitt henlagt før slike etterforskningsskritt i det hele tatt hadde blitt forsøkt.

Også med henvisning til dette anføres det at Sør-Vest politidistrikts valg om å avslutte etterforskning og henlegge aktuelle sak var utløst av inhabilitet hos Einar Endresen, og at dette medfører straffansvar ihht. strl § 171, subsidiært strl § 172.

**Subsidiært: Administrativ klage til Sør-Vest politidistrikt**

For det tilfelle at Spesialenheten oppfatter denne saken til å ikke innebære straffeansvar, bes det om at herværende anmeldelse sendes Sør-Vest politidistrikt for behandling som en administrativ klagesak.

Med vennlig hilsen

Gullik Maudal Huseby

advokat